એક તો સ્ત્રીની સાથે જ્યારે અચાનક જે બને છે તે હેબતાઈ જાય છે. બીજું કે મોટેભાગે નાની બાળકીઓ કે બાળક કે પછી મજબૂર સ્ત્રીઓ સાથે વધારે છૂટ લેવાના પ્રયત્નો થતાં હોય છે. સ્ત્રીને એવો અહેસાસ કરાવવામાં આવે છે કે તારું શરીર જ એવું છે કે વર્તન એવું છે કે સ્પર્શ થઈ જ જાય. ગુનાહિતતા પુરુષે અનુભવવાને બદલે સ્ત્રી અનુભવે છે. અનેક વરસોથી આ અણગમતા સ્પર્શ વિરુદ્ધ બોલાઈ રહ્યું છે પણ ગયા મહિને એકસાથે લાખો મહિલાઓએ પોતાને પણ જાતીય સતામણીનો અનુભવ થયો છે એવું કહીને ધરતીકંપનો આંચકો પિતૃસત્તાક સમાજને આપ્યો છે.